S-577/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 17. október 2017, á hendur I-kk-þgf T-kk-þgf J-kk-þgf, kt. 000000-0000, Rauðarárstíg 28, Reykjavík, fyrir eftirtalin umferðarlagabrot í Reykjavík á árinu 2017 með því að hafa:

I

Aðfaranótt sunnudagsins 4. júní ekið bifreiðinni NH-777 sviptur ökurétti og undir áhrifum áfengis (vínandamagn í blóði 1,03 ‰) um Háteigsveg uns aksturinn var stöðvaður skömmu síðar skammt frá Háteigsskóla.

II

Laugardaginn 10. júní ekið sömu bifreið sviptur ökurétti suður Suðurhóla við bensínstöð Shell uns aksturinn var stöðvaður skömmu síðar.

III

Að kvöldi fimmtudagsins 15. júní ekið sömu bifreið sviptur ökurétti og undir áhrifum áfengis (vínandamagn í blóði 0,62 ‰) suður Kringlumýrarbraut uns aksturinn var stöðvaður skammt frá Háaleitisbraut.

IV

Að kvöldi mánudagsins 21. ágúst ekið sömu bifreið sviptur ökurétti og ófær um að stjórna henni örugglega eftir neyslu áfengis og slævandi lyfja (í blóð mældist vínandi 0,46‰, 7-amínóklónazepam 30 ng/ml, alprasólam 9,0 ng/ml og klónazepam 15 ng/ml) með 107 km hraða á klst. vestur Miklubraut við Reykjanesbraut, þar sem leyfður hámarkshraði var 80 km á klst. uns aksturinn var stöðvaður skömmu síðar.

V

Laugardaginn 2. september ekið sömu bifreið sviptur ökurétti um Naustabryggju að Stórhöfða uns aksturinn var stöðvaður skömmu síðar.

Teljast brot í öllum liðum varða við 1. mgr. 48. gr., og brot í liðum I og III auk þess við 1. sbr. 2. mgr. 45. gr., en brot í lið IV auk þess við 1. mgr. 45. gr. og 1. mgr. 44. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júlí 1983 og á hann að baki nokkurn sakaferil sem nær aftur til ársins 2010. Samkvæmt framlögðu sakavottorði, dagsettu 12. október 2017, gekkst hann undir sektarrefsingu með lögreglustjórasátt vegna umferðarlagabrots, 6. ágúst 2015. Hinn 18. febrúar 2016 var ákærði dæmdur í þriggja mánaða fangelsi, skilorðsbundið til tveggja ára, fyrir umferðar- fíkniefna- og hegningarlagabrot. Var hann sviptur ökurétti í fjögur ár og sex mánuði. Ákærði var dæmdur í 6 mánaða fangelsi fyrir umferðar- og fíkniefnalagabrot, 19. september 2016. Var þá skilorðsdómur hans frá 18. febrúar 2016 tekinn upp og honum ákveðin refsing í einu lagi. Þá var hann jafnframt sviptur ökurétti ævilangt. Ákærði var fundinn sekur um umferðar- vopna- og fíkniefnalagabrot, 21. október 2016, og var hann dæmdur í 60 daga fangelsi. Var refsingin dæmd sem hegningarauki við fyrrgreindan dóm frá 19. september 2016. Loks var ákærði fundinn sekur um þjófnað og umferðarlagabrot með dómi Héraðsdóms Reykjavíkur, uppkveðnum 28. júní 2017. Þau brot sem ákærði er sakfelldur fyrir í þessu máli, samkvæmt I., II. og III. tölulið ákæru, voru framin fyrir uppkvaðningu síðastgreinds dóms og verður ákærða því dæmdur hegningarauki nú hvað þau brot varða, samkvæmt ákvæðum 78. gr. almennra hegningarlaga nr. 19/1940.

Með hliðsjón af framangreindu, greiðrar játningar ákærða, sakarefni þessa máls sem og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í sex mánuði.

Með vísan til lagaákvæða í ákæru er áréttuð ævilöng svipting ökuréttar ákærða frá birtingu dóms þessa að telja.

Ákærði greiði málsvarnarþóknun skipaðs verjanda síns, S-kk-ef S. F-kk-ef hdl., 105.400 krónur, að meðtöldum virðisaukaskatti, og 151.031 krónur í annan sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, I-kk-nf T-kk-nf J-kk-nf, sæti fangelsi í sex mánuði.

Áréttuð er ævilöng svipting ökuréttar ákærða frá birtingu dómsins að telja.

Ákærði greiði málsvarnarþóknun skipaðs verjanda síns, S-kk-ef S. F-kk-ef hdl., 105.400 krónur og 151.031 krónur í annan sakarkostnað.

L-kvk-nf R-kvk-nf S-kvk-nf